អ.ស.ប.៖ សង្គ្រាម​នៅអ៊ុយក្រែន​នឹងនាំឲ្យមាន​វិបត្តិស្បៀង​អាហារ​ធ្ងន់ធ្ងរ​បំផុត​តាំងពីសង្គ្រាមលោក​លើកទី២មក
លោក Beasley ថ្លែងថា ​អ៊ុយក្រែន​និងរុស្ស៊ី​រួមគ្នា​ផលិត​ស្រូវសាលី​៣០ភាគរយ សម្រាប់​ពិភពលោក ហើយថា​ប្រទេស អេហ្ស៊ីប និង​លីបង់ ទិញ​គ្រាប់ធញ្ញជាតិ​ជាង​៨០ភាគរយ​ពីអ៊ុយក្រែន។
ប្រធានកម្មវិធីស្បៀងអាហារពិភពលោករបស់អង្គការសហប្រជាជាតិ ថ្លែងថាការឈ្លានពានរបស់រុស្ស៊ីចូលប្រទេសអ៊ុយក្រែន អាចនាំឲ្យមានវិបត្តិស្បៀងអាហារធ្ងន់ធ្ងរបំផុតចាប់តាំងពីសង្គ្រាមលោកលើកទី២មក។ លោក David Beasleyប្រធានកម្មវិធីស្បៀងអាហារពិភពលោក បានថ្លែងប្រាប់ក្រុមប្រឹក្សាសន្តិសុខអង្គការសហប្រជាជាតិកាលពីថ្ងៃអង្គារថា សង្គ្រាមជាងមួយខែបានធ្វើឲ្យអ៊ុយក្រែនប្រែក្លាយពី «ជង្រុកស្បៀងអាហាររបស់ពិភពលោក ទៅជាទីកន្លែងមានមនុស្សតម្រៀបជួរទទួលស្បៀងវិញ »។ លោកបានប្រាប់ក្រុមប្រិក្សាសន្តិសុខថា គ្រាប់ធញ្ញជាតិ៥០%ដែលអង្គការរបស់លោកទិញដើម្បីចិញ្ចឹមមនុស្ស១២៥លាននាក់នៅជុំវិញពិភពលោក គឺទិញមកពីប្រទេសអ៊ុយក្រែន ហើយបានព្រមានថាអង្គការរបស់លោកនឹងត្រូវចាប់ផ្តើមកាត់បន្ថយការចែកចាយស្បៀងអាហារនៅតំបន់ដែលមានជម្លោះដូចជាយេម៉ែនជាដើម ដែលមានការកាត់បន្ថយអស់ពាក់កណ្តាលរួចហើយ ដោយសារការឡើងថ្លៃស្បៀងអាហារ ប្រេងសាំងនិងការដឹកជញ្ជូន។ លោក Beasley ថ្លែងថា អ៊ុយក្រែននិងរុស្ស៊ីរួមគ្នាផលិតស្រូវសាលី៣០ភាគរយ សម្រាប់ពិភពលោក ហើយថាប្រទេស អេហ្ស៊ីប និងលីបង់ ទិញគ្រាប់ធញ្ញជាតិជាង៨០ភាគរយពីអ៊ុយក្រែន។ លោក Beasley បានប្រាប់ក្រុមប្រឹក្សាសន្តិសុខថាសង្គ្រាមបានបង្ខំឲ្យកសិករអ៊ុយក្រែនចូលប្រយុទ្ធក្នុងសមរភូមិ ហើយមិនអាចថែទាំស្រែចម្ការនៅរដូវដាំដុះបានទេ។ លោកក៏បានថ្លែងផងដែរថា កសិករអ៊ុយក្រែន កំពុងជួបបញ្ហាកង្វះខាតជី មកពីប្រទេសបេឡារុសនិងរុស៊្សី ដែលអាចធ្វើឲ្យខូចខាតផលដំណាំរបស់ខ្លួនប្រមាណ៥០%។ លោកថាសង្គ្រាមនឹងបង្កើតមហន្តរាយបន្ថែមពីលើមហន្តរាយមួយទៀត បើសិនជានៅតែបន្ត ហើយនឹងនាំឲ្យមានការអត់អាហារ អស្ថិរភាពក្នុងប្រទេសជាច្រើន ព្រមទាំងនឹងនាំឲ្យមានការធ្វើចំណាកស្រុកខ្នាតធំទៀតផង។ លោកថ្លែងថា «អ្វីដែលយើងមិនចង់ធ្វើក្នុងនាមកម្មវិធីស្បៀងអាហារពិភពលោកនោះ គឺយកចំណីអាហារពីកុមារដែលត្រូវការចំណីអាហារ ទៅឲ្យកុមារដែលអត់ឃ្លាន ដដែល»។ លោកស្រីអនុរដ្ឋមន្ត្រីការបរទេសសហរដ្ឋអាមេរិក Wendy Sherman បានស្តីបន្ទោសស្ថានការណ៍នេះទៅលើប្រធានាធិបតីរុស្ស៊ី Vladimir Putin។ លោកស្រីថ្លែងថា កងកម្លាំងរុស្ស៊ីបានបំផ្លាញនាវាស៊ីវិលដែលដឹកទំនិញពីបណ្តាកំពង់ផែនៅសមុទ្រខ្មៅ ហើយបានចោទកងទ័ពជើងទឹករុស្ស៊ី ថាបានរាំងខ្ទប់ការចេញចូលនៅតាមកំពង់ផែអ៊ុយក្រែន ដើម្បីមិនឲ្យមានការនាំគ្រាប់ធញ្ញជាតិចេញទៅក្រៅប្រទេស។ ក៏ប៉ុន្តែលោកឯកអគ្គរដ្ឋទូតរុស្ស៊ីប្រចាំអង្គការសហប្រជាជាតិ Vassily Nebenzia បានស្តីបន្ទោសការឡើងថ្លៃស្បៀងអាហារទៅលើ «ការដាក់ទណ្ឌកម្មយ៉ាងភិតភ័យ » លើប្រទេសរបស់លោក ដោយសហរដ្ឋអាមេរិកនិងបស្ចឹមប្រទេស។ លោក Nebenzia ថ្លែងថាកងទ័ពជើងទឹករុស្ស៊ីបានបង្កើតច្រករបៀងមនុស្សធម៌ ដើម្បីអនុញ្ញាតឲ្យនាវាចេញពីបណ្តាកំពង់ផែអ៊ុយក្រែន៕